Uffiċjal tal-pulizija fost 10 vittmi ta' sparatura fl-Istati Uniti 10 persuni nqatlu fi sparatura f'supermarket f'Boulder f'Colorado fl-Istati Uniti. Fost il-vittmi hemm uffiċjal tal-Pulizija li huwa mifhum li kien l-ewwel fuq ix-xena tad-delitt. L-isparatura seħħet f'King Soopers Store u aktar tard l-uffiċjal ġie identifikat bħala Eric Talley ta' 51 sena. Il-kelliema għall-Pulizija Maris Herold qalet f'konferenza tal-aħbarijiet li Talley kien l-ewwel li ntervjena fuq sejħa ta' sparatura minn aggressur li kellu rifle fil-pussess tiegħu. Is-suspettat aggressur ġie arrestat u qiegħed jingħata trattament mediku minħabba xi ġrieħi li sofra. Talley kien ilu jagħti s-servizz tiegħu mal-forzi tal-ordni sa mill-2010.